അഗ്നിശമന സേനാംഗങ്ങള്ക്കു പാര്ക്കാന് ഇടമില്ല മൂന്നാര്: പെട്ടിമുടി പോലുള്ള അപകടമുഖങ്ങളിലും കോവിഡ് പ്രതിരോധങ്ങളിലും ചങ്കുറപ്പോടെ പൊരുതിയ മൂന്നാറിലെ അഗ്നി രക്ഷാ സേനാംഗങ്ങള് താമസിക്കുന്നത് മഴയെ പ്രതിരോധിക്കാന് കെല്പില്ലാത്ത കെട്ടിടത്തില്. മഴയത്ത് ചോര്ന്നൊലിക്കുന്ന കെട്ടിടത്തില്നിന്നുമാണ് രക്ഷാപ്രവര്ത്തനങ്ങള്ക്കായി സേനാംഗങ്ങള് യാത്രയാവുന്നത്. ഏതുസമയത്തും തകരാവുന്ന കെട്ടിടത്തില്നിന്നും അഗ്നി രക്ഷാ സേനയുടെ പ്രവര്ത്തനം മാറ്റണമെന്ന ആവശ്യത്തിന് ഏറെനാളത്തെ പഴക്കമുണ്ടെങ്കിലും നടപടിയുണ്ടായിട്ടില്ല. കാലപ്പഴക്കംചെന്ന് അപകടാവസ്ഥയിലായതിനെ തുടര്ന്ന് സര്ക്കാര് ഇടപെട്ട് പുതിയ സ്ഥലം കണ്ടെത്താന് ആവശ്യപ്പെട്ടതനുസരിച്ച് പഴയമൂന്നാറില് സ്ഥലം കണ്ടെത്തിയെങ്കിലും നടപടി എങ്ങുമെത്തിയില്ല. മൂന്നാറില് 1990ലാണ് അഗ്നിരക്ഷാസേനയുടെ പ്രവര്ത്തനമാരംഭിച്ചത്. മൂന്നാര് ടൗണില്നിന്നും നാലുകിലോമീറ്റര് ദൂരെ മാറി നല്ലതണ്ണിയില് പ്രവര്ത്തിക്കുന്ന മൂന്നാര് അഗ്നിരക്ഷാ നിലയം പരാധീനതകള്ക്കിടയില് നട്ടംതിരിയുകയാണ്. പ്രത്യേകമായി ക്വാര്ട്ടേഴ്സ് ഇല്ലാത്തതിനാല് സേനാംഗങ്ങള് താമസിക്കുന്നതും സ്റ്റേഷനിലെ വാഹനങ്ങള് നിര്ത്തിയിടുന്നതും നിലംപതിക്കാറായ ഷെഡിലാണ്. പ്രവര്ത്തനമാരംഭിച്ച് മൂന്നു പതിറ്റാണ്ട് പിന്നിടുന്പോഴും അഗ്നിരക്ഷാ നിലയത്തിന് പുതിയൊരു കെട്ടിടമെന്ന ആവശ്യം യാഥാര്ഥ്യമായിട്ടില്ല. പെട്ടിമുടി ദുരന്തശേഷം മൂന്നാര് അഗ്നിരക്ഷാനിലയത്തിന് പുതിയ കെട്ടിടം നിര്മിക്കുന്ന കാര്യം പരിഗണിക്കുമെന്ന് ബന്ധപ്പെട്ടവര് അറിയിച്ചിരുന്നുവെങ്കിലും തുടര്നടപടികള് ഉണ്ടായില്ല. അറ്റകുറ്റപ്പണികള് നടത്താത്തതിനാല് മേല്ക്കൂരയിലെ ഷീറ്റുകള് പലഭാഗങ്ങളിലും പൊട്ടിക്കിടക്കുന്നുണ്ട്. അകത്ത് മഴവെള്ളം വീഴുന്നത് തടയുന്നതിനായി പലഭാഗത്തും ജീവനക്കാര് പ്ലാസ്റ്റിക് വലിച്ചുകെട്ടിയിരിക്കുകയുമാണ്.